VSA appèlregter Antonin Scalia oorledeAntonin Scalia. Foto: Gavin Averill/The Hattiesburg American via AP Die owerheid in Washington het bevestig dat Scalia by ŉ privaat woning in die Big Bend-gebied in die weste van Texas gesterf het. Donna Sellers, ŉ woordvoerder, het gesê Scalia is Saterdagoggend dood in sy bed aangetref nadat hy nie vir ontbyt opgedaag het nie. Scalia se dood is waarskynlik die inleiding tot ŉ ideologiese konfrontasie tydens die presidensiële verkiesingsjaar aangesien pres. Barack Obama ŉ opvolger in die justisie vir die res van sy Withuis-termyn sal moet benoem. Scalia was lid van ŉ konserwatiewe 5-4-meerderheidsgroep, met Anthony Kennedy wat soms as buiteperd ten gunste van die liberale in die hof gestem het. Scalia was bekend vir sy skerp intellek wat hy met oorgawe ingespan het om die hof meer na regs te beweeg kort nadat hy in 1986 deur pres. Ronald Reagan vir die appèlhof genomineer is. Hy was ook ŉ verbete voorstander van originalism, ŉ benadering tot die grondwetlike vertolking wat streng getrou bly aan die oorspronklike betekenis en konsepte soos dit deur die stigterslede van die grondwet verstaan is. Scalia was passievol in sy opvatting van die doodstraf. Hy het hom in 1989 sterk uitgespreek ten gunste van die doodstraf vir moordenaars wat 16 of 17 jaar oud was ten tyde van die misdaad. In 2005 moes hy egter handdoek ingooi toe die howe hierdie oorweging die nekslag toegedien het en dit ongrondwetlik verklaar het om sulke jong moordenaars die doodstraf op te lê. Sy sigarette en pyp het hom gekenmerk en hy was ŉ geesdriftige sanger by die hof se Kerspartytjies en ander musiekbyeenkomste. Hy het by geleentheid selfs sy buiging as byspeler in ŉ Washington-opera gemaak. Scalia en sy vrou, Maureen, het nege kinders gehad.